SKRIFTLIG FORESPØRGSEL E-0866/02

af Francis Decourrière (PPE-DE) til Kommissionen

(3. april 2002)

Om: Virksomhedsovertagelse den franske lovgivning

I marts 1998 tilskyndede Europa-Kommissionen gennem en meddelelse medlemsstaternes regeringer til at tilpasse deres nationale bestemmelser om virksomhedsovertagelse i positiv retning med den begrundelse, at dårligt forberedte virksomhedsovertagelser var skadelige for opretholdelsen af beskæftigelsen inden for Det Europæiske Fællesskab.

Indførelsen af euroen i januar 2002 har tydeligt vist de konkurrencefordrejninger, de franske virksomheder er udsat for på grund af de retslige og skattemæssige bestemmelser.

Den franske lovgivning fastholder tilsyneladende sin forsinkelse på dette område i forhold til de øvrige medlemsstater.

Kommissionen understregede i forbindelse med forelæggelsen af prioriteringerne for skattepolitikken i Den Europæiske Union, at den med særlig opmærksomhed ville behandle de skattemæssige problemer, som enkeltpersoner og virksomheder står over for, når de opererer på det indre marked.

Påtænker Kommissionen at indføre koordinerede foranstaltninger til bekæmpelse af hindringer og skattemæssige mangler på området virksomhedsbeskatning, særlig i forbindelse med virksomhedsovertagelse? Agter den at foretage en status over de bedste fremgangsmåder i medlemsstaterne efter indførelsen af euroen, ligesom den gjorde i 1997?

Svar afgivet på Kommissionens vegne af Erkki Liikanen

(14. maj 2002)

Kommissionen tog fat på spørgsmålet om overdragelse af virksomheder i 1993, da den afholdt et symposium for at få nærmere oplysning om situationen i de forskellige medlemsstater og for at finde frem til bedste praksis. Kommissionen har fortsat sit arbejde på området i årenes løb, og i november 2000 iværksatte den et projekt om overdragelse af virksomheder som led i Best-proceduren under Generaldirektoratet for Erhvervspolitik. Der blev som led i dette projekt nedsat en ekspertgruppe, der skal bistå Kommissionen med at overvåge medlemsstaternes gennemførelse af Kommissionens henstilling 94/1069/EF af 7. december 1994 vedrørende overdragelse af små og mellemstore virksomheder(1). Gruppen har bl.a. til opgave at pege på, hvilke lovtiltag, bl.a. på skatteområdet, og hvilke støtteforanstaltninger medlemsstaterne har indført siden 1998, da den første gennemgang fandt sted(2), at vurdere disse foranstaltninger og at fremsætte forslag til yderligere initiativer. Kommissionen skal fortsat spille en koordinerende rolle og lette udvekslingen af bedste praksis mellem medlemsstaterne. Det er op til medlemsstaterne at foretage de nødvendige ændringer i deres lovgivning eller at give støtte til virksomhedsoverdragelser.

Ekspertgruppen forelægger en endelig rapport inden udgangen af juni 2002. De første resultater af gruppens arbejde blev forelagt på det europæiske seminar om familievirksomheder, som det spanske formandskab afholdt den 24. februar 2002. Resultaterne foreligger i form af en oversigtstabel, hvoraf det fremgår, hvilke områder af henstillingen hver medlemsstat har gennemført. Tabellen findes på følgende netsted: http://europa.eu.int/comm/enterprise/entrepreneurship/support_measures/transfer_business/index.htm.

Best-projektet stopper med det europæiske seminar om overdragelse af virksomheder i Wien, som finder sted fra den 23. til 24. september 2002 (www.transferofbusinesses.at). På dette seminar vil ekspertgruppens endelige rapport og eksempler på god praksis på området blive fremlagt.

Kommissionen vil fortsætte sit arbejde med overdragelse af virksomheder efter seminaret. De næste skridt vil være at hjælpe medlemsstaterne med at måle eller benchmarke deres egne resultater og at indhøste erfaringer om konkrete løsninger, så man kommer videre på området, ligesom der skal reageres på de forslag, som ekspertgruppen har fremsat.

Desuden vil Kommissionen fortsat prioritere arbejdet med skattemæssige hindringer og huller i erhvervsbeskatningsområdet højt, således som det er påpeget i Kommissionens meddelelse af maj 2001 om de skattepolitiske prioriteringer for de kommende år(3) og Kommissionens meddelelse fra oktober 2001 om afskaffelse af skattemæssige hindringer for grænseoverskridende ydelse af arbejdsmarkedsorienteret pension(4). Det skal dog bemærkes, at dette arbejde vil være fokuseret på spørgsmål, som også vedrører det indre marked. Hvis problemer vedrørende overdragelse af familievirksomheder opstår i national sammenhæng, vil de blive behandlet efter den procedure, der er beskrevet ovenfor.

(1) EFT L 385 af 31.12.1994.

(2) Kommissionens meddelelse om overdragelse af små og mellemstore virksomheder, EFT C 93 af 28.3.1998.

(3) EFT C 284 af 10.10.2001.

(4) KOM(2001) 214 endelig udg.